efsyn.gr

Νέο κρούσμα αναίτιας αστυνομικής βίας και μάλιστα σε βάρος ενός παιδιού συνέβη χθες και καταγράφηκε σε βίντεο κλειστής κάμερας ασφαλείας.

Ειδικότερα, άνδρες της ομάδας ΔΙ.ΑΣ. σταμάτησαν για έλεγχο χωρίς λόγο ένα 11χρονο αγόρι και ένας από τους τέσσερις τον χτύπησε στο κεφάλι . Το περιστατικό έγινε γνωστό από καταγγελία ενός εργαζομένου στο νοσοκομείο, όπου μετέφερε το παιδί ο πατέρας του.

Στην ανάρτησή του στο Facebook o καταγγέλλων σημειώνει πως το αγόρι «ήταν σε άθλια κατάσταση τρομαγμένο φοβισμένο και με εμφανή την ταλαιπωρία που υπέστη» και πως το συμβάν έληξε όταν μπήκε «ένα Ι.Χ. στο στενό ενώ οι "μπάτσοι" τα μαζεύουν και φεύγουν ανενόχλητοι».

Σε διαθεσιμότητα οι αστυνομικοί

Μετά τη δημοσιοποίηση του γεγονότος, η ΕΛ.ΑΣ. ανακοίνωσε πως «με απόφαση του Αρχηγείου οι αστυνομικοί τίθενται σε διαθεσιμότητα και παράλληλα διατάσσεται σε βάρος τους η διενέργεια Ένορκης Διοικητικής Εξέτασης».

«Σχετικά με βίντεο που αναρτήθηκε στο διαδίκτυο και απεικονίζει περιστατικό βιαιοπραγίας αστυνομικών της Ομάδας ΔΙ.ΑΣ. σε βάρος ανηλίκου ημεδαπού στο Μενίδι, ανακοινώνεται ότι ήδη από χθες η Υπηρεσία Εσωτερικών Υποθέσεων Σωμάτων Ασφαλείας έχει αναλάβει τη διερεύνηση της υπόθεσης, για τα αποτελέσματα της οποίας θα υπάρξει σχετική ενημέρωση» αναφέρει η σχετική ανακοίνωσε που καταλήγει ως εξής:

«Έχει ληφθεί μέριμνα ώστε ο Γενικός Αστυνομικός Διευθυντής Αττικής να επικοινωνήσει με την οικογένεια του ανηλίκου και να διατεθεί υπηρεσιακός ψυχολόγος για την υποστήριξη του, εφόσον το επιθυμεί.

«Όποιος χτυπά αναίτια, δεν έχει θέση στην Ελληνική Αστυνομία. Όποιος χτυπά ανήλικα, δεν χωρά πουθενά», σχολίασε ο Μιχάλης Χρυσοχοΐδης μέσω Twitter.